Այդ առավոտյան, առաջին թասը երկու դոլարից ավելի ոսկու ավազ բերեց։ Մարդն այդ փորձարկումը կատարել էր V֊ի հենց կենտրոնից, իսկ դեպի աջ և ձախ ոսկու քանակն արագ նվազում էր։ Փոսերի շարքերը գնալով կարճանում էին. դեպի իրար մոտեցող մասերի միջև մնում էր ընդամենը մի քանի յարդ։ Մի քանի յարդ վերև էլ ընկած էր երկու կողերի հատման տեղը։ Բայց ոսկու հետքը ավելի ու ավելի էր խորանում գետնի մեջ։ Կեսօրից հետո մարդը միայն հինգ ֆուտ խորությունից վերցրած հողից էր ոսկի հանում։